CELEX: 62015TN0551
Language: el
Date: 2015-09-25 00:00:00
Title: Υπόθεση T-551/15: Προσφυγή της 25ης Σεπτεμβρίου 2015 — Πορτογαλία κατά Επιτροπής

23.11.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 389/62
            
         Προσφυγή της 25ης Σεπτεμβρίου 2015 — Πορτογαλία κατά Επιτροπής
   (Υπόθεση T-551/15)
   (2015/C 389/70)
   Γλώσσα διαδικασίας: η πορτογαλική
   
      Διάδικοι
   
   
      Προσφεύγουσα: Πορτογαλική Δημοκρατία (εκπρόσωποι: L. Inez Fernandes, M. Figueiredo, P. Estêvão και J. Saraiva de Almeida)
   
      Καθής: Ευρωπαϊκή Επιτροπή
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               1)
            
            
               να ακυρώσει την απόφαση C(2015) 4076 (1) της Ευρωπαϊκής Επιτροπής, καθόσον με αυτήν αποκλείσθηκε από τη χρηματοδότηση της Ευρωπαϊκής Ένωσης το ποσό των 5 01  445,57 ευρώ σχετικά με τις δηλωθείσες από την Πορτογαλική Δημοκρατία δαπάνες στον τομέα του λιναριού και της κάνναβης κατά την περίοδο 1999/2000,
            
         
               2)
            
            
               να καταδικάσει την Ευρωπαϊκή Επιτροπή στα δικαστικά έξοδα.
            
         
      Λόγοι και κύρια επιχειρήματα
   
   Προς στήριξη της προσφυγής της, η προσφεύγουσα προβάλλει τρεις λόγους:
   
               1)
            
            
               Παράβαση του άρθρου 5, παράγραφος 2, του κανονισμού 729/70 (2): Η Επιτροπή δεν απέδειξε την παράβαση των κανόνων περί κοινής οργανώσεως των αγορών αγροτικών προϊόντων.
            
         
               2)
            
            
               Παράβαση του άρθρου 5, παράγραφος 2, του κανονισμού 729/70 λόγω του ότι δεν πληρούνται οι προϋποθέσεις που τάσσει η Επιτροπή στις ομοιόμορφες κατευθυντήριες γραμμές του υπ’ αριθ. VI/5330/97 εγγράφου (3) όσον αφορά την εφαρμογή δημοσιονομικής διορθώσεως κατ’ αποκοπή 25 %,
            
         
               3)
            
            
               Παράβαση του άρθρου 31 του κανονισμού 1290/2005 (4): Δαπάνες πραγματοποιηθείσες νωρίτερα από 24 μήνες — όσον αφορά την προσβαλλόμενη απόφαση, η οποία απέκλεισε από την κοινοτική χρηματοδότηση δαπάνες πραγματοποιηθείσες τα έτη 1999 και 2000, αποκλείει από τη χρηματοδότηση των δαπανών οι οποίες πραγματοποιήθηκαν νωρίτερα από 24 μήνες σχετικά με την έγγραφη ανακοίνωση της Επιτροπής στις πορτογαλικές αρχές των αποτελεσμάτων των επαληθεύσεων που προέκυψαν από την ακύρωση της αποφάσεως 28/IV/2006 της Επιτροπής (5).
            
         
      (1)  Απόφαση της 22ας Ιουνίου 2015, για τον αποκλεισμό από τη χρηματοδότηση της Ευρωπαϊκής Ένωσης ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Εγγυήσεων (ΕΓΤΕ) και στο πλαίσιο του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ) (ΕΕ L 182, σ. 39)
   
      (2)  Κανονισμός (ΕΟΚ) 729/70 του Συμβουλίου, της 21ης Απριλίου 1970, περί χρηματοδοτήσεως της κοινής γεωργικής πολιτικής (ΕΕ ειδ. έκδ. 03/005, σ. 93).
   
      (3)  Έγγραφο VI/5330/97-PT, της 23ης Δεκεμβρίου 1997, Κατευθυντήριες γραμμές της Ευρωπαϊκής Επιτροπής για τον υπολογισμό των οικονομικών συνεπειών όσον αφορά την προετοιμασία της αποφάσεως περί εκκαθαρίσεως λογαριασμών του ΕΓΤΠΕ-Τμήμα Εγγυήσεων.
   
      (4)  Κανονισμός (ΕΚ) 1290/2005 του Συμβουλίου, της 21ης Ιουνίου 2005, για τη χρηματοδότηση της κοινής γεωργικής πολιτικής (ΕΕ L 209, σ. 1).
   
      (5)  Απόφαση της Επιτροπής, της 28ης Απριλίου 2006, για την απόρριψη του αιτήματος κοινοτικής χρηματοδότησης ορισμένων δαπανών τις οποίες πραγματοποίησαν τα κράτη μέλη στο πλαίσιο του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα Εγγυήσεων (ΕΕ L 124, σ. 21).